
๏ ชมดาวน้อยลอยยิ้มริมหน้าต่าง
ดาวกระจ่างแจ่มตาคราเมฆหาย
เจือหิ่งห้อยน้อยแสงแข่งดาวราย
เจ้ามิพ่ายแสงดาวคราวไร้จันทร์

๏ มวลหมู่ดาวมากมายดั่งสายน้ำ
ทุกทุกค่ำเลื่อนไหลไปไหนนั่น
มีที่หมายใดหนอขอแบ่งปัน
หรือมาเป็นเพื่อนฉันในวันนี้

๏ หรือล่องไหลเป็นเพื่อนเถื่อนไพรกว้าง
หรือเป็นเพื่อนทุ่งร้างห่างไฟสี
หรือเป็นเพื่อนทักทายสายนที
หรือหยอกขุนคีรีให้มียิ้ม

๏ หรือมาปลอบขวัญใครที่ได้ทุกข์
หรือมามอบแสงสุขให้เอมอิ่ม
หรือท่านมีหมายใดหวังได้ชิม
สิ่งนั้นท่านได้ลิ้มแล้วหรือยัง

๏ หิ่งห้อยเอย เจ้าจะไปกับดาวไหม
บินจนสุดฟ้าไกลไม่คืนหลัง
ไปให้พ้นจากถิ่นที่ภินท์พัง
ข้ามพ้นห้วงอนิจจังสู่วังงาม

๏ ไปไหม.. ไปเห่ทะเลดาว
ร่วมก้าวร่วมบินอย่างสิ้นขาม
ไปไหม.. ไปล่องฟ่องฟ้าคราม
สู่ความวิสุทธิ์วิมุตติธรรม ๚๛

